
Európsky parlament,
–	so zreteľom na návrh Komisie pre Európsky parlament a Radu (COM(2026)0004 – C10‑0062/2026),
–	so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (ďalej len „EGF“), ktorým sa zrušuje nariadenie (EÚ) č. 1309/2013[footnoteRef:1] (ďalej len „nariadenie o EGF“),  [1:  	Ú. v. EÚ L 153, 3.5.2021, s. 48, ELI: http://data.europa.eu/eli/reg/2021/691/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (ďalej len „nariadenie o VFR“)[footnoteRef:2], zmenené nariadením (EÚ, Euratom) 2024/765[footnoteRef:3], a najmä na jeho článok 8,  [2:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.]  [3:  	Nariadenie Rady (EÚ, Euratom) 2024/765 z 29. februára 2024, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027 (Ú. v. EÚ L, 2024/765, 29.2.2024, ELI: http://data.europa.eu/eli/reg/2024/765/oj).] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:4], a najmä na jej bod 9, [4:  	Ú. v. EÚ L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	so zreteľom na Európsky pilier sociálnych práv,
–	so zreteľom na list Výboru pre zamestnanosť a sociálne veci,
–	so zreteľom na správu Výboru pre rozpočet (A10-0084/2026),
A.	keďže Únia vytvorila legislatívne a rozpočtové nástroje s cieľom poskytovať dodatočnú podporu pracovníkom, ktorí pociťujú dôsledky veľkých štrukturálnych udalostí a zmien v usporiadaní svetového obchodu, a pomáhať im pri opätovnom začleňovaní do trhu práce; keďže táto pomoc sa uskutočňuje formou finančnej podpory poskytovanej pracovníkom;
B.	keďže podpora by mala byť zameraná na rýchle opätovné začlenenie pracovníkov a na zabezpečenie toho, aby odborná príprava, rekvalifikácia a odborné vzdelávanie lepšie vybavili pracovníkov zručnosťami, ktoré sú v súlade s potrebami trhu práce;
C.	keďže Belgicko predložilo žiadosť EGF/2025/008 BE/Liberty o finančný príspevok z EGF po prepustení 507 pracovníkov[footnoteRef:5] spoločnosti Liberty Galaţi Belgian Branch (Liberty) v odvetví ekonomickej činnosti zaradenom podľa klasifikácie NACE Revision 2 do divízie 24 (výroba a spracovanie kovov) v provincii Liège (BE33) vo Valónsku v referenčnom období od 24. apríla 2025 do 24. augusta 2025; [5:  	V zmysle článku 3 nariadenia o EGF.] 

D.	keďže žiadosť vychádza z intervenčných kritérií uvedených v článku 4 ods. 2 písm. a) nariadenia o EGF, podľa ktorého je potrebné ukončenie činnosti najmenej 200 pracovníkov, ktorí prišli o zamestnanie, alebo samostatne zárobkovo činných osôb v referenčnom období štyroch mesiacov v podniku v členskom štáte;
E.	keďže obchodný súd v Liège vyhlásil 22. apríla 2025 konkurz spoločnosti Liberty; keďže v Belgicku od roku 2022 narastá počet konkurzov podnikov;
F.	keďže región Valónsko a verejná služba Le Forem poskytujú vnútroštátne predbežné financovanie a spolufinancovanie opatrení;
G.	keďže boli splnené požiadavky stanovené v právnych predpisoch Únie a vo vnútroštátnych právnych predpisoch, ktoré sa týkajú hromadného prepúšťania;
H.	keďže finančné príspevky z EGF by mali byť zacielené predovšetkým na aktívne politiky trhu práce a personalizované služby zamerané na rýchle opätovné začlenenie prijímateľov do trhu práce a mali by im ponúkať odbornú prípravu na získanie zručností, ktoré im uľahčia prístup na trh práce;
I.	keďže EGF nesmie prekročiť maximálnu ročnú sumu 30 miliónov EUR (v cenách roku 2018)[footnoteRef:6]; [6:  	Článok 8 nariadenia o VFR.] 

1.	súhlasí s Komisiou, že podmienky stanovené v nariadení o EGF, a najmä v jeho článku 4 ods. 2 písm. a), sú splnené a že Belgicko má podľa uvedeného nariadenia nárok na finančný príspevok vo výške 2 033 869 EUR, čo predstavuje 85 % celkových nákladov vo výške 2 392 788 EUR zahŕňajúcich výdavky na personalizované služby vo výške 2 358 922 EUR a výdavky na činnosti prípravy, riadenia, informovania a propagácie, kontroly a podávania správ vo výške 33 866 EUR;
2.	konštatuje, že belgické orgány podali žiadosť 13. novembra 2025 a že na základe dodatočných informácií, ktoré poskytlo Belgicko, Komisia dokončila svoje posúdenie a 2. marca 2026 o tom informovala Európsky parlament; zdôrazňuje, že treba skrátiť čas medzi žiadosťou o príspevok z EGF a rozhodnutím o financovaní a zároveň chrániť práva Parlamentu týkajúce sa rozpočtu; 
3.	konštatuje, že žiadosť sa týka 507 dotknutých prijímateľov, ktorých prepustila spoločnosť Liberty;
4.	konštatuje, že spoločnosť Liberty pred vyhlásením konkurzu roky čelila finančným ťažkostiam, a to v dôsledku nepriaznivých podmienok na trhu s oceľou, narušení dodávateľského reťazca súvisiacich s ochorením COVID-19 a vysokých cien energií po vypuknutí útočnej vojny Ruska proti Ukrajine, v kombinácii so závislosťou Únie od dovážaných fosílnych palív a nedostatočným využívaním lacnejších zdrojov energie; poznamenáva, že spoločnosť Liberty Steel Liège nevyužíva galvanizačné linky od decembra 2021, najmä pre nedostatok surovín, v dôsledku čoho došlo k reštrukturalizácii, ktorá v roku 2023 viedla k jej zákonnému prevodu na spoločnosť Liberty Galaţi; vyjadruje poľutovanie nad tým, že výrobná činnosť sa napriek prevzatiu neobnovila a vyvrcholila konkurzom;
5.	konštatuje, že ťažkosti, ktorým čelí spoločnosť Liberty Steel, súvisia aj s faktormi špecifickými pre túto spoločnosť po tom, čo ju od spoločnosti ArcelorMittal prevzala aliancia GFG; zdôrazňuje svoje vážne obavy v súvislosti s finančnou udržateľnosťou obchodného modelu a neplnením investičných záväzkov, čo prispelo k zhoršeniu hospodárskej situácie závodu a následnému prepúšťaniu;
[bookmark: _Hlk225497832]6.	konštatuje, že región Valónsko prešiel procesom deindustrializácie a hospodárskej transformácie[footnoteRef:7]; konštatuje, že bankrot spoločnosti Liberty predstavuje veľký sociálny šok pre Valónsko, región, ktorého trh práce už bol oslabený inými reštrukturalizačnými udalosťami; zdôrazňuje, že oceliarsky priemysel je v Belgicku naďalej dôležitým hospodárskym odvetvím, pričom pomer pracovných miest v oceliarskom priemysle na obyvateľa zostáva vysoký; vyzýva belgické orgány, aby poskytli osobitnú podporu prispôsobenú týmto profilom s cieľom pomôcť pracovníkom pri ďalšom rozvíjaní zručností, aby si našli nové kvalitné pracovné miesta a zároveň aby prijali opatrenia na zníženie počtu konkurzov a riešenie sociálnych rozdielov, ktoré vedú k vylúčeniu pracovnej sily; zdôrazňuje, že Únia udržiava priaznivé podnikateľské prostredie, ktoré stimuluje hospodársky rast, podporuje inovácie a technologický rozvoj, posilňuje konkurencieschopnosť, znižuje zbytočnú regulačnú záťaž a zjednodušuje byrokratické postupy, a zdôrazňuje potrebu politík, ktoré podporujú konkurencieschopnosť priemyslu, územnú, hospodársku a sociálnu súdržnosť a regionálny rozvoj; zdôrazňuje význam konkurencieschopného a odolného európskeho oceliarskeho odvetvia ako základu silného a vysokokvalitného priemyslu a ústredného piliera strategickej autonómie Únie; [7:  	Národná banka Belgicka. Hospodárske preskúmanie za rok 2024.] 

7.	pripomína, že každý štvrtý zaevidovaný uchádzač o zamestnanie vo Valónsku má viac ako 50 rokov a čelí väčším prekážkam pri opätovnom vstupe na trh práce; konštatuje, že napriek tomu, že pracovníci spoločnosti Liberty majú vysokú špecializáciu, pri zmene zamestnania ich ohrozuje pokročilý vek (52 % pracovníkov má 55 alebo viac rokov); konštatuje, že 69 % prepustených pracovníkov má nízku úroveň vzdelania;
[bookmark: _Hlk226546977]8.	pripomína, že po dohode s odborovými zväzmi a regionálnymi orgánmi pozostávajú personalizované služby, ktoré sa majú poskytovať pracovníkom, z týchto opatrení: poradenstvo pri hľadaní nového zamestnania a profesijné poradenstvo; odborná príprava, rekvalifikácia a odborné vzdelávanie vrátane zručností v oblasti IT; podpora zameraná na vytváranie podnikov; príspevok na založenie podniku; stimuly a iné príspevky; zdôrazňuje význam zvýšenia investícií do inovácií, zručností a modernizácie priemyslu s cieľom posilniť konkurencieschopnosť európskeho priemyslu a zabezpečiť, aby boli pracovníci pripravení na vyvíjajúce sa potreby trhu práce;
9.	zdôrazňuje význam podpory kvalitných pracovných miest orientovaných na budúcnosť, ktoré posilňujú konkurencieschopnosť, podporujú digitálnu transformáciu a spĺňajú požiadavky trhu práce, s cieľom zabezpečiť dlhodobú hospodársku a sociálnu odolnosť; domnieva sa preto, že mobilizácia EGF musí byť súčasťou širšej politickej reakcie na všetkých politických úrovniach, aby sa zabezpečilo, že dotknutí pracovníci nájdu primerané príležitosti zodpovedajúce ich kvalifikácii a zručnostiam; poukazuje na to, že EGF je nástrojom solidarity a spravodlivej transformácie a že hlavnou úlohou Únie musí byť predovšetkým zabrániť takémuto zatváraniu podnikov;
10.	zdôrazňuje význam posilnenia konkurencieschopnosti priemyslu Únie a podpory investícií do strategických priemyselných odvetví s cieľom zabrániť ďalšej deindustrializácii a prepúšťaniu a podporiť vytváranie pracovných miest; zdôrazňuje potrebu prechodu na energiu z obnoviteľných zdrojov spolu s ďalšími opatreniami na zabezpečenie dostupných cien energie;
11.	zdôrazňuje, že belgické orgány musia zabezpečiť viditeľnosť financovania z prostriedkov Únie a vyzdvihnúť jeho pridanú hodnotu tým, že poskytnú účinné a cielené informácie prijímateľom, regionálnym a miestnym orgánom, sociálnym partnerom a širšej verejnosti;
12.	požaduje dôkladné záverečné hodnotenia vykonaných opatrení zrealizovaných spolu so sociálnymi partnermi vrátane jasných a transparentných informácií o spôsobe využívania finančných prostriedkov, opätovnom začlenení pracovníkov do trhu práce a o tom, či sa dosiahli ciele EGF; v tejto súvislosti zdôrazňuje význam pravidelného monitorovania opatrení financovaných z EGF s cieľom posúdiť ich účinnosť;
13.	poznamenáva, že Belgicko začalo poskytovať personalizované služby dotknutým prijímateľom 1. júna 2025 a že obdobie oprávnenosti na finančný príspevok z EGF potrvá od tohto dátumu až do 24 mesiacov odo dňa nadobudnutia účinnosti rozhodnutia o financovaní;
14.	poznamenáva, že Belgicku začali vznikať administratívne výdavky spojené s využívaním EGF 22. apríla 2025 a že tieto výdavky sú preto oprávnené na finančný príspevok z EGF od uvedeného dátumu až do 31 mesiacov odo dňa nadobudnutia účinnosti rozhodnutia o financovaní;
15.	konštatuje, že belgické orgány poskytli uistenie, že pri prístupe k navrhovaným opatreniam a pri ich vykonávaní sa budú dodržiavať zásady rovnakého zaobchádzania a nediskriminácie a že sa zabráni akémukoľvek dvojitému financovaniu;
16.	opakuje, že pomoc z EGF nesmie nahrádzať opatrenia, za ktoré na základe vnútroštátnych právnych predpisov alebo kolektívnych zmlúv zodpovedajú verejné orgány alebo podniky; pripomína, že EGF je obmedzený, cielený a doplnkový mechanizmus a nemôže nahradiť štrukturálne hospodárske politiky, ktoré patria predovšetkým do právomoci členských štátov;
17.	schvaľuje rozhodnutie, ktoré je uvedené v prílohe k tomuto uzneseniu;
18.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
19.	poveruje svoju predsedníčku, aby postúpila toto uznesenie spolu s prílohou Rade a Komisii.

